ಬರಿಗೈಲಿ ಆ ಊರಿಗೆ ಬಂದ ಅಕ್ಕಿ ಚೋರ ಈಗ ಕೋಟಿ ಕುಳ.. ಅಕ್ರಮ ಅಕ್ಕಿ ದಂಧೆಯ ಬಗ್ಗೆ ಗೊತ್ತಿದ್ರು ಸುಮ್ಮನಿದೆಯಾ ಸರ್ಕಾರ? ಹುಬ್ಬಳ್ಳಿ: ಬಡವರ ಮನೆ ಸೇರಬೇಕಿದ್ದ ಅಕ್ಕಿಯನ್ನು ಮಾರಾಟ ಮಾಡಿ ಕೋಟಿ ಕೋಟಿ ಹಣ ಲೂಟಿ ಮಾಡಲಾಗುತ್ತಿದ್ದು ಬಡವರ ಅನ್ನಕ್ಕೆ ಕನ್ನ ಹಾಕೋ ಖದೀಮನ ಜಾಲ ಬಯಲಾಗಿದೆ. ಬರಿಗೈಲಿ ಊರಿಗೆ ಬಂದ ವ್ಯಕ್ತಿ ಈಗ ಕೋಟಿ ಕೋಟಿ ಕುಳನಾಗಿದ್ದಾನೆ. ಅಕ್ಕಿ ದಂಧೆಯ ಕಿಂಗ್ ಪಿನ್ ಬಂಡವಾಳವನ್ನು ಟಿವಿ9 ಬಯಲು ಮಾಡಿದೆ. ಅಕ್ಕಿ ಮಂಜ್ಯಾ ಅಲಿಯಾಸ್ ಹರ್ಲಾಪುರ ಮಂಜುನಾಥ, ಬಡವರಿಗೆ ಎಂದು ಸರ್ಕಾರ ನೀಡುತ್ತಿದ್ದ ಸೊಸೈಟಿ ಅಕ್ಕಿಯನ್ನು ಮನೆ ಮನೆಗೂ ಹೋಗಿ 11 ರೂಪಾಯಿ ಕೆಜಿಯಂತೆ ಖರೀದಿಸ್ತಿದ್ದ. ಬಳಿಕ ಅದನ್ನು ಪಾಲಿಷ್ ಮಾಡಿ 30 ರಿಂದ 40 ರೂಗೆ ಮಾರಾಟ ಮಾಡುತ್ತಿದ್ದ. ಅನ್ನಭಾಗ್ಯದ ಅಕ್ಕಿಯನ್ನ ಬಡವರಿಗೆ ಮೋಸ ಮಾಡಿ ಖರೀದಿ ಮಾಡುವುದಷ್ಟೇ ಅಲ್ಲದೆ ಕೆಲ ನ್ಯಾಯ ಬೆಲೆ ಅಂಗಡಿ, ಸರ್ಕಾರಿ ಉಗ್ರಾಣದಿಂದಲೂ ಅಕ್ಕಿ ದಂಧೆ ಮಾಡುತ್ತಿದ್ದ. ಅಧಿಕಾರಿಗಳಿಗೆ ಎಂಜಲು ಕಾಸು ನೀಡಿ ಲೋಡ್ ಗಟ್ಟಲೆ ಅಕ್ಕಿ ಖರೀದಿಸಿ ಅದೇ ಅಕ್ಕಿಯನ್ನ ಮಹಾರಾಷ್ಟ್ರ, ಗೋವಾ ರಾಜ್ಯಗಳಿಗೆ ಸಾಗಾಟ ಮಾಡುತ್ತಿದ್ದಾನೆ. ಕುಖ್ಯಾತ ಅಕ್ಕಿ ಚೋರನ್ನ ಹಿಡಿಯೋದಿಕ್ಕೆ ಹೆದರ್ತಿದೆಯಾ ಖಾಕಿ? ಆದರೆ ವಿಪರ್ಯಾಸವೆಂದರೆ ಕುಖ್ಯಾತ ಅಕ್ಕಿ ಚೋರನನ್ನ ಹಿಡಿಯೋದಿಕ್ಕೆ ಖಾಕಿ ಹೆದರ್ತಿದೆಯಾ ಎಂಬ ಅನುಮಾನ ವ್ಯಕ್ತವಾಗಿದೆ. ಈ ಭೂಪ ಖಾಕಿಗೆ ಮಾಮೂಲಿ ಕೊಟ್ಟು ಬಚಾವ್ ಆಗ್ತಿದ್ದಾನಂತೆ. ಪ್ರತಿ ವರ್ಷ ಪೊಲೀಸರಿಗೆ 50 ರಿಂದ 70 ಲಕ್ಷ ಹಫ್ತಾ ನೀಡ್ತಿದ್ದಾನೆ ಎಂಬ ಹಲವು ಮಾಹಿತಿಗಳು ಹರಿದಾಡುತ್ತಿವೆ. ಇನ್ನು 90 ರ ದಶಕದಲ್ಲಿ ಬರಿಗೈನಲ್ಲಿ ಛೋಟಾ ಮುಂಬೈಗೆ ಎಂಟ್ರಿ ಕೊಟ್ಟಿದ್ದ ಮಂಜ್ಯಾ ಈಗ ಭಾರಿ ಕುಳ. ಈತ ಮೊದಲು ಅವರಿವರ ಅಂಗಡಿಯಲ್ಲಿ ದಲ್ಲಾಳಿಯಾಗಿ ಕೆಲಸ ಮಾಡುತ್ತಿದ್ದ. ನಂತರ ಹುಬ್ಬಳ್ಳಿಯ ಪ್ರಸಿದ್ದ ಅಕ್ಕಿ ಉದ್ಯಮಿಯ ಜೊತೆ ಸ್ನೇಹ ಬೆಳೆಸಿ ಅವರ ಜೊತೆಯೇ ವ್ಯವಹಾರಕ್ಕೆ ಇಳಿದಿದ್ದ. ಬಳಿಕ ಅಕ್ರಮ ಅಕ್ಕಿ ದಂಧೆ ಹೆಚ್ಚಾಯ್ತು. ಸದ್ಯ ಉತ್ತರ ಕರ್ನಾಟಕ ಭಾಗದ 13 ಜಿಲ್ಲೆಗಳಿಂದ ಅಕ್ಕಿ ಲೂಟಿ ಮಾಡ್ತಿದ್ದಾನೆ. ಅಹಾರ ಇಲಾಖೆ, ಪೊಲೀಸರಿಗೆ ಗೊತ್ತಿದ್ರು ನಡೆಯುತ್ತಿದೆ ದಂಧೆ ದಿನಕ್ಕೆ ಬರೋಬ್ಬರಿ 10 ಲೋಡ್ ಎಕ್ಸ್ಪೋಟ್೯ ಮಾಡೋ ಖದೀಮ ಈತ. ಇವನ ದಿನದ ಅದಾಯ ಕೇಳಿದ್ರೆ ನೀವ್ ಬೆಚ್ಚಿ ಬೀಳ್ತಿರಾ. ಯಾಕಂದ್ರೆ ದಿನವೊಂದಕ್ಕೆ ಹೆಚ್ಚು ಕಮ್ಮಿ ಅಂದ್ರೆ 7 ರಿಂದ 8 ಲಕ್ಷ ಅದಾಯ ಇದೆಯಂತೆ. ಮೊದಲು ಬಾಡಿಗೆ ಮನೆಯಲ್ಲಿದ್ದ ಮಂಜ್ಯಾ ಬಳಿಕ ಬಂಗಲೆಗೆ ಶಿಫ್ಟ್ ಆಗಿದ್ದಾನೆ. ಕೇವಲ 15 ವರ್ಷದಲ್ಲಿ ಅಂದಾಜು 500 ಕೋಟಿ ರೂ ಓಡೆಯನಾಗಿದ್ದಾನೆ. ಓಡಾಡಲು ದುಬಾರಿ ಬೆಲೆಯ 10 ಕಾರುಗಳಿವೆ. ಸೆಪ್ಟೆಂಬರ್ನಲ್ಲಿ ಅರೆಸ್ಟ್ ಆಗಿದ್ರೂ ಮಾರನೇ ದಿನವೇ ರಿಲೀಸ್ ಇನ್ನು ಇಷ್ಟಲ್ಲಾ ಮಾಡಿದ ಈ ಅಕ್ಕಿ ಚೋರನನ್ನು ಬೆಳಗಾವಿ ಪೊಲೀಸರು ಅರೆಸ್ಟ್ ಮಾಡಿದ್ದರು. ಆದ್ರೆ ಪ್ರಭಾವಿಗಳ ಲಿಂಕ್ ಬಳಸಿ ರಿಲೀಸ್ ಆಗಿದ್ದ. ಯಾರೇ ಕೇಸ್ ಮಾಡಿದ್ರು ಎರಡೇ ದಿನದಲ್ಲಿ ಈತನಿಗೆ ಬೇಲ್ ಸಿಗುತ್ತೆ. ಮಾಮೂಲಿ ಹಣ ಪಡೆದು ಅಧಿಕಾರಿಗಳು, ಬಡವರ ಅನ್ನಕ್ಕೆ ಕನ್ನ ಹಾಕಲು ಬಿಟ್ಟಿದ್ದಾರೆ. ಹುಬ್ಬಳ್ಳಿ ಹೊಸ ಕಮೀಷನರ್ ಲಾಬೂರಾಮ್ಗೂ ಈತನ ಜಾಲದ ಬಗ್ಗೆ ಮಾಹಿತಿ ಇದೆ. ಆದ್ರೆ ರಾಜಕಾರಣಿಗಳ ಬ್ಯಾಕ್ ಸಪೋರ್ಟ್ನಿಂದ ಏನೂ ಮಾಡೋಕೆ ಆಗ್ತಿಲ್ಲ. ಬಡವರ ಅನ್ನಕ್ಕೆ ಕನ್ನ ಹಾಕೋನ ಮಟ್ಟ ಹಾಕೋಕೆ ಸರ್ಕಾರಕ್ಕೆ ಆಗೊಲ್ವಾ ಎಂದು ಸ್ಥಳೀಯರು ಪ್ರಶ್ನಿಸಿದ್ದು ಆದಷ್ಟು ಬೇಗ ಇಂತವರ ವಿರುದ್ಧ ಕಠಿಣ ಕ್ರಮ ಕೈಗೊಳ್ಳಬೇಕಿದೆ. 30 ವರ್ಷ ನಂತರ.. ಭಾರತದಿಂದ ಅಕ್ಕಿ ಆಮದು ಮಾಡಿಕೊಂಡ ಚೀನಾ! The post ಬರಿಗೈಲಿ ಆ ಊರಿಗೆ ಬಂದ ಅಕ್ಕಿ ಚೋರ ಈಗ ಕೋಟಿ ಕುಳ.. ಅಕ್ರಮ ಅಕ್ಕಿ ದಂಧೆಯ ಬಗ್ಗೆ ಗೊತ್ತಿದ್ರು ಸುಮ್ಮನಿದೆಯಾ ಸರ್ಕಾರ? appeared first on TV9 Kannada.